Valtioneuvoston asetus

radiotaajuuksien käytöstä ja taajuussuunnitelmasta annetun valtioneuvoston asetuksen muuttamisesta

Valtioneuvoston päätöksen mukaisesti

*muutetaan* radiotaajuuksien käytöstä ja taajuussuunnitelmasta annetun valtioneuvoston asetuksen (1246/2014) 1 - 2 §, 9 §:n 5 momentti ja 10 §, sellaisina kuin niistä ovat 1-2 § asetuksessa 1203/2018, 9 § asetuksessa 839/2016 ja 10 § asetuksessa 201/2020 ja

*lisätään* asetukseen uusi 9 a § seuraavasti:

1 §

Soveltamisala

Tässä asetuksessa säädetään niiden radiotaajuuksien käytöstä, joita käytetään sähköisen viestinnän palveluista annetun lain (917/2014) 6 §:n 1-2 momentissa tarkoitettuun toimilupaa edellyttävään teletoimintaan, 6 §:n 4 momentissa tarkoitettuun vähäiseen ja paikalliseen yleiseen teletoimintaan, 22 §:ssä tarkoitettuun ohjelmistotoimilupaa edellyttävään digitaaliseen televisio- ja radiotoimintaan sekä 34 §:ssä tarkoitettuun analogiseen radiotoimintaan sekä näillä taajuusalueilla tapahtuvaan matkaviestinjärjestelmien tuotekehitykseen, testaukseen ja opetukseen.

2 §

Televisioverkot

Televisiotoimintaan käytettävä taajuusalue on 470–694 megahertsiä.

Taajuusalueella on toimiluvanvaraisen televisiotoiminnan käytössä viisi valtakunnallista, yksi osavaltakunnallinen ja yksi alueellinen kanavanippu. Valtakunnallisista kanavanipuista yksi on ensisijaisesti varattu sähköisen viestinnän palveluista annetun lain 24 §:ssä tarkoitettua Yleisradio Oy:n julkisen palvelun tehtävän hoitamista varten ja yksi mainitun lain 26 §:ssä tarkoitettua yleisen edun televisiotoimintaa varten.

Taajuusalue on lisäksi käytettävissä radiomikrofoneille.

9 §

Sähköisten viestintäpalvelujen tarjontaan soveltuvat maanpäälliset järjestelmät

— — — — — — — — — — — — — — — — — — — — — — — — — — — — — —

Lisäksi sähköisten viestintäpalvelujen tarjontaan soveltuvien maanpäällisten järjestelmien käytössä on taajuusalue 1427-1518 megahertsiä. Taajuusalueella on myös sotilaskäyttöä. Taajuusalue on kummankin käyttötarkoituksen dynaamisessa yhteiskäytössä.

9 a §

Paikalliset matkaviestinverkot vähäiseen yleiseen teletoimintaan

Sähköisen viestinnän palveluista annetun lain 6 §:n 4 momentissa säädettyyn vähäisen paikallisen verkkopalvelun tarjontaan, joka ei edellytä verkkotoimilupaa, ovat käytössä taajuusalueet 2300-2320 megahertsiä ja 24,25-25,1 gigahertsiä.

Radiotaajuuksien käytöstä näillä taajuusalueilla määrätään Liikenne- ja viestintäviraston lain 96 §:n nojalla antamassa määräyksessä.

10 §

Käyttörajoitukset

Edellä 2, 5, 6, 8, 9 ja 9 a §:ssä tarkoitettujen taajuusalueiden käyttörajoitukset ovat liitteessä.

———

Tämä asetus tulee voimaan päivänä kuuta 2021.

Helsingissä x.x.2021

Liikenne- ja viestintäministeri Timo Harakka

Viestintäneuvos Kaisa Laitinen